११औं नेपाल-युरोपियन युनियन चलचित्र महोत्सव कार्तिक ११ देखि २२ सम्म
११ औं नेपाल युरोपियन युनियन चलचित्र महोत्सव यो वर्ष कार्तिक ११ देखि २२ सम्म आयोजना हुने भएको छ । हाइब्रिड(भौतिक र भर्चुअल) शैलीमा आयोजना हुने महोत्सवमा १३ युरोपेली र ३ नेपाली चलचित्र प्रदर्शनमा आउनेछन् । कार्तिक ११ देखि १५ सम्म चलचित्र विकास बोर्डमा यो महोत्सव आयोजना हुने बताइएको छ भने १९ देखि २२ सम्म मध्यपश्चिम विश्वविद्यालय सुर्खेतमा हुनेछ । 
काठमाडौँ — ११ औं नेपाल युरोपियन युनियन चलचित्र महोत्सव यो वर्ष कार्तिक ११ देखि २२ सम्म आयोजना हुने भएको छ । हाइब्रिड(भौतिक र भर्चुअल) शैलीमा आयोजना हुने महोत्सवमा १३ युरोपेली र ३ नेपाली चलचित्र प्रदर्शनमा आउनेछन् । कार्तिक ११ देखि १५ सम्म चलचित्र विकास बोर्डमा यो महोत्सव आयोजना हुने बताइएको छ भने १९ देखि २२ सम्म मध्यपश्चिम विश्वविद्यालय सुर्खेतमा हुनेछ । कर्णाली प्रदेशमा धेरै गतिविधि नहुने हुँदा यो पटक कार्यक्रम त्यसलाई मध्यनजर गर्दै आयोजना हुने तयारीमा रहेको पनि आयोजकले जनायो । 'दुई वर्षको अन्तरालपछि फिल्म हलमा फेरि जान पाउनु र युरोपका १३ अनि नेपालका ३ नेपाली फिल्म प्रस्तुत गर्न पाउँदा हामी एकदमै उत्साहित छौं । फिल्म संस्कृति र बौद्धिक जीवनको अग्रभागमा रहन्छ । त्यसैले साँस्कृतिक आदान प्रदानलाई प्रवर्द्धन गर्न यो महोत्सवले भूमिका खेल्नेछ भन्नेमा विश्वस्त छु,'नेपालस्थित युरोपेली युनियनको डेलिगेसनकी कार्यवाहक प्रमुख जोयेले हिभोनेटले बताइन् । युरोपेली फिल्महरुमा रिता हुतानेन निर्देशित 'गड्स अफ मोलेन्बेक', लोरेन्ट मिचेली र ओस्कारले निर्देशन गरेको 'लोला' र आराश टी रिहाहीले निर्देशन गरेको 'अस्कर एण्ड लिलि'मा नेपाली सबटाइटल रहनेछन् । यो वर्ष ओस्करका लागि नेपालको तर्फबाट सिफारिस गरिएको फिल्म 'ऐना झ्यालको पुतली' पनि यो महोत्सवमा दर्शकले हेर्न पाउनेछन् । किरण श्रेष्ठले निर्देशन गरेको 'एट एनोदर विन्टर' र विशाल रोक्का मगरले निर्देशन गरेको 'गोर्खा गर्ल्स' प्रदर्शनमा आउने अर्का दुई नेपाली फिल्म हुन् ।'गड्स अफ मोलेन्बेक' देखाउँदै महोत्सवको सुरुवात गरिनेछ । त्यस्तै महोत्सवमा विभिन्न अन्तरक्रियाका कार्यक्रम पनि छन् । फिल्म निर्माणमा अर्काइभको प्रयोगबारे अन्तरक्रियामा युरोपका गाई बोर्ले र उलासा गुरुङले कार्यक्रम संचालन गर्नेछन् ।'चलचित्रहरुले वातावरण संरक्षणमा कस्तो योगदान गर्न सक्छन्' भन्ने विषयको कार्यक्रमलाई भने ह्युगो मेज र रोशनी अधिकारीले सञ्चालन गर्नेछन् । तेस्रो कार्यक्रमलाई थेरेसा होफेर्ट दे तुरेगानो र अनुप पौडेलले सञ्चालन गर्नेछन् । कार्यक्रमको अन्तिम दिन सुर्खेतमा 'ऐना झ्यालको पुतली'का निर्देशक सुजित बिडारीले मास्टर कक्षा सञ्चालन गर्नेछन् । महोत्सवका सद्भावना दूत भने अभिनेत्री केकी अधिकारी हुन् । 